  Майя Бывальцева Финн-угор но самоди калыкъёс пӧлысь гожъясьёс, берыктӥсьёс но тодосчиос премиос басьтозы. Вожвылъяськонъёс ялӥзы Эстониысь Ӵыжы-выжы калыкъёслэн программазылэн кенешез но Финн-угор литератураослэн ассоциацизы. Со сярысь коммерци луисьтэм «Учреждение Фенно-Угри» огазеяськонлэн  ивортэ. Литературая премиез таӵе ӧръёсъя басьтыны луэ: проза (роман, новеллаосын бичет, повесть); кылбур; берыктэм произведение (роман, новеллаосын бичет, кылбуръёсын бичет, пьеса, эссеосын бичет); нылпиослы книга; драмая произведение (пьеса, фильмлы сценарий, опералы либретто). Литературая премилэн номинантъёсыз луыны быгато урал группае пырись кылъёсын берло ньыль аръёсы (2014–2018) книгаен поттэм ужъёс. Премилэн фондэн 2 сюрс 500 евро луэ. Куриськонъёсты ужъёсты 1-тӥ куарусёнозь куто. Преми басьтӥсьёслэсь нимъёссэс 1-тӥ шуркынмонэ (со нуналэ Кузебай Герд ыбемын вал) ялозы. Тодосъя премилэн кык ӧръёсыз: финн-угор но самоди калыкъёсын герӟаськем эскеронъёс (ужъёс пӧртэм кылъёсын гожтэмын луыны быгато); урал кылъёсын гожтэм тодосъя пӧртэм эскеронъёс. Вожвылъяськонэ берло ньыль аръёсы (2014–2018) поттэм монографиослэн, ужъёсын бичетъёслэн авторъёссы пыриськыны быгато. Котькуд премилэн быдӟалаез 1 сюрс 250 евро. Куриськонъёсты 15-тӥ гудырикошконозь куто. Вормись Ӵыжы-выжы калыкъёслэн нуналазы, коньывуонлэн куинетӥ кӧснуналаз, тодмо луоз. Урал кыл семьяелэн кык вайёсыз: финн-угор но самоди. Нырысетӥяз пыро карел, вепс, саам, пор, коми, удмурт, мадьяр, ханты, финн, эстон но мукет кылъёс, кыкетӥяз — ненец, нганасан, энец, селькуп но куд-ог бырем кылъёс. Тегъёс: Лулчеберет Литература Удмуртия Эстония удмуртъёс финн-угоркалыкъёс Тодос  